**PLAN FOR FORVALTNINGSREVISJON**

**RESULTATER FRA OVERORDNET ANALYSE**

**2013 – 2014**

**BERLEVÅG KOMMUNE**

**Vedtatt av kommunestyret den 21. mars 2013**

1. Innledning

Dette dokumentet viser hovedresultatene fra overordnet analyse av Berlevåg kommune og danner grunnlag for Plan for forvaltningsrevisjon for 2013 – 2016.

Kapittel 5 inneholder forslag til Plan for forvaltningsrevisjon 2013 – 2016 med prosjekter i uprioritert rekkefølge. Kontrollutvalget skal gjøre en prioritering av prosjekter før saken legges frem for behandling i kommunestyret.

Listen over forslag til forvaltningsrevisjonsprosjekter inneholder flere prosjekter enn hva som er realistisk å få gjennomført i løpet av 4 – årsperioden. Basert på erfaringstall fra tidligere år, blir det lagt frem om lag ett prosjekt i året.

* 1. **Bakgrunn og formål med forvaltningsrevisjon**

Forvaltningsrevisjon er et viktig verktøy for å føre tilsyn og kontroll med kommuners og fylkeskommuners forvaltning og de resultater som oppnås. Forvaltningsrevisjon innebærer å gjennomføre systematiske vurderinger av økonomi, produktivitet, måloppnåelse og virkninger ut fra kommunestyrets eller fylkestingets vedtak og forutsetninger.

Forvaltningsrevisjon blir igangsatt for å redusere risiko for avvik, peke på utfordringer og eventuelt gi forslag til forbedringer.

* 1. **Om planlegging av forvaltningsrevisjon**

I følge forskrift om kontrollutvalg i kommuner og fylkeskommuner § 10 skal det minst en gang i valgperioden, og senest innen utgangen av året etter at kommunestyret er konstituert, utarbeides en plan for gjennomføring av forvaltningsrevisjon.

Plan for forvaltningsrevisjon skal vedtas av kommunestyret. I følge forskriften kan kommunestyret delegere til kontrollutvalget å gjøre endringer i planen i løpet av planperioden.

Forvaltningsrevisjonsprosjekt i selskaper hvor kommunen har eierinteresser blir ikke omtalt i dette dokumentet, men omtales i en egen plan for selskapskontroll.

* 1. **Overordnet analyse**

Plan for forvaltningsrevisjon bygger på en overordnet analyse av kommunens virksomhet. Den overordnede analysen skal gi svar på hvilke områder det er knyttet stor risiko til, og hvilke områder det er mest vesentlig for kontrollutvalget å undersøke nærmere.

Eksempler på risiko kan være:

* Risiko for at kvaliteten på en tjeneste ikke er god nok
* Risiko for at lovpålagte krav ikke blir oppfylt
* Risiko for at ressursene ikke utnyttes godt
* Risiko for at kommunen ikke oppfyller mål fastsatt av kommunestyret
* Risiko for at økonomistyringen ikke er tilfredsstillende
* Risiko for at kommunens eierinteresser ikke forvaltes på en god måte (denne type risiko kan også gi grunnlag til forslag om selskapskontroller)
  1. **Hvordan den overordnede analysen er gjennomført – datainnsamling**

Den overordnede analysen er gjennomført av Finnmark kommunerevisjon IKS etter bestilling fra kontrollutvalget.

Revisor har lagt vekt på å sikre en bred involvering i innhenting av informasjon for å gjennomføre en overordnet analyse. Hovedkilder for informasjon som har vært benyttet for å kartlegge og identifisere risiko har vært følgende, jf. revisors overordnet analyse pkt. 4, sitat:

*«Vilkåret for oppdraget er forankret gjennom vedtak i de enkelte kontrollutvalg. For Berlevåg kommune ble det bestemt i kontrollutvalgsmøte 19.08.2011 sak 23/11. Mandatet som er gitt Finnmark kommunerevisjon IKS er å utarbeide en overordnet analyse som vil danne grunnlaget for plan for forvaltningsrevisjon 2013 - 2016.*

*I denne overordnete analysen er det tatt i bruk forskjellige kilder. Offentlige kilder som tilsynsrapporter fra fylkesmannen, oppslag fra media, kommunens hjemmeside og ikke minst KOSTRA som er et verktøy for å gi sammenliknbare tall, hvis man ønsker å måle seg mot noen. Bruk av KOSTRA har vært gjennomgående for de fleste områdene, med unntak av rådmannens og stabens område, der observasjoner og regnskapsrevisjon utgjør det meste av kildekunnskapen».*

I kontrollutvalgsmøte 23. oktober 2012 fikk kontrollutvalget fremlagt dokumentet «Overordnet analyse» som diskusjonsgrunnlag, hvor revisor presenterte sine resultater fra analysearbeidet. På bakgrunn av dette dokumentet ga kontrollutvalgsmedlemmene sin vurdering av hva de mener er mest relevante prosjekter denne planperioden.

* 1. **Vurdering av risiko og vesentlighet**

Data som er samlet inn blir systematisk vurdert i forhold til risiko. Risikovurdering er sammensatt av både vurdering av konsekvens dersom risikofaktoren inntreffer og sannsynligheten for at den inntreffer. I vurderingen av risiko må det ta hensyn eventuelle risikoreduserende tiltak, som eksempelvis kommunen selv har satt i verk for å redusere avvik.

For å kunne prioritere mellom områder i kommunen hvor det identifiseres risiko for avvik, må kontrollutvalget vurdere hvilke områder som er vesentlige. Vesentlighet, det vil si hva som har størst (negativ) betydning, kan vurderes ut fra ulike perspektiver, eksempelvis:

* Brukerperspektiv
* Politisk perspektiv
* Samfunnsperspektiv
* Økonomiske perspektiv
* Medarbeidernes perspektiv
* Omdømmeperspektiv
* Miljømessig perspektiv

I følge Kontrollutvalgsboken, utgitt av Kommunal- og regionaldepartementet i 2011, vil vesentlighet innenfor regnskapsrevisjon være knyttet til konkrete beløpsstørrelser, mens vurdering av vesentlighet innen forvaltningsrevisjon i mindre grad kan fastsettes etter objektive kriterier. Ofte vil vurdering av vesentlighet være skjønnsmessig, hvor man må veie ulike forhold opp mot hverandre.

Revisor har i forbindelse med analysearbeidet diskutert risiko – og vesentlighet med kontrollutvalget. Videre er det kontrollutvalget som gjør den endelige prioritering av prosjekter som bør være gjenstand for forvaltningsrevisjon i 2013 – 2016, før saken legges frem for kommunestyret.

# Resultater fra overordnet analyse

I risikovurderingen av kommunen har revisor funnet det mest hensiktsmessig å dele inn områdene i rådmann med stab, oppvekst, helse- pleie -og somsorgstjenesten, sosial og barneverntjenesten, Samhandlingsreformen og drift

I risikobeskrivelsen er hvert emne knyttet til hver sin bokstav, og hvert område starter på A. Revisor vurderer også hvilke type risiko hvert emne er knyttet opp mot. Disse bokstavene blir så satt inn i et risikokart, der risiko (sannsynlighet for at en hendelse skal inntreffe) og vesentlighet (konsekvensen hvis hendelsen inntreffer) blir vurdert i en skala fra svært lav til svært høy.

Risikokartet gir et bilde av hvilke områder revisor mener er vesentlige og utsatt for risiko. Dette kan være med på gi et godt utgangspunkt for diskusjon når plan for forvaltningsrevisjon skal utarbeides og vedtas. Liste med emner er ikke uttømmende, slik at hvis kontrollutvalget har synspunkter på andre emner eller vurdering av risiko og vesentlighet, så må det også komme i betraktning når planen diskuteres i utvalget.

I risikobeskrivelsen har revisor tatt utgangspunkt i sin kjennskap til kommunen, kommunens hjemmeside, tilgjengelig informasjon gjennom tilsyn fra fylkesmannen og sammenligning av KOSTRA tall (2009-2011) med kommunene Lebesby, Gamvik og Nesseby.

Dette gjelder for alle områdene som er vurdert.

Kontrollutvalget behandlet overordnet analyse i sitt møte 23. oktober 2012 sak 18/12.

Etter en grundig gjennomgang av revisors risiko og vesentlighetsvurdering ble det vedtatt at

følgende områder prioriteres i Plan for forvaltningsrevisjon:

* Rådmannen og hans stab
  + Datasystemer
  + Lov om offentlige anskaffelser
  + Intern kontroll
* Oppvekst
  + Psykososialt miljø (elevene)
  + Spesialundervisning
* Samhandlingsreformen
  + Kommunal medfinansiering
  + Lokale tjenester/ øyeblikkelig hjelp
  + Rekruttering fagpersonell.
* Brannvern
  + Vannforsyning

Som nevnt ovenfor inneholder listen over forslag til forvaltningsrevisjonsprosjekter flere prosjekter enn det er realistisk å få gjennomført i løpet av 4 – årsperioden. Kontrollutvalget må foreta en prioritering av prosjekter før planen legges frem for kommunestyret

1. Referanser

I den overordnete analysen er det tatt i bruk forskjellige kilder. Offentlige kilder som tilsynsrapporter fra fylkesmannen, oppslag fra media, kommunens hjemmeside og ikke minst KOSTRA som er et verktøy for å gi sammenliknbare tall, hvis man ønsker å måle seg mot noen. Bruk av KOSTRA har vært gjennomgående for de fleste områdene, med unntak av rådmannens og stabens område, der observasjoner og regnskapsrevisjon utgjør det meste av kildekunnskapen.

# Forvaltningsrevisjoner i forrige periode

* Ansettelser og ansettelsesprosedyrer i Berlevåg kommune - 2008
* Ressursinnsats i pleie og omsorg. En sammenlignende undersøkelse i kommunene Vardø, Vadsø, Nesseby, Tana, Båtsfjord, Berlevåg, Lebesby og Gamvik – 2008
* Ansettelse sosialarbeider – 2009
* ØFAS ANS , selskapskontroll – 2010
* ØFAS ANS, offentlige anskaffelser m.m. – 2011
* Oppfølging ansettelser – 2012
* Undersøkelse ØFAS ANS – utført av BDO - 2012

1. Forslag til tema for forvaltningsrevisjon 2013 – 2016. Uprioritert liste.

|  |  |  |
| --- | --- | --- |
|  | Prosjekt tema | Aktuelle problemstillinger/ innfallsvinkler |
| ***Rådmannen og hans stab*** | | |
|  | IKT – drift og vedlikehold | Har kommunen betryggende kontroll med drift og vedlikehold av IKT – tjenester  Hvilke utfordringer opplever de ansatte på IKT – området  I hvor stor grad har kommunen et tilfredsstillende servicenivå på drift og vedlikehold av IKT  Blir kommunens innbyggere påvirket av de evt. dataproblemer kommunen har |
|  | Anskaffelser | Har kommunen etablert og implementert tilfredsstillende rutiner, retningslinjer og intern kontroll for innkjøp og anskaffelser  Følger kommunen lov og forskrift om off. anskaff. Og egne rutiner i innkjøpsarbeidet  Hvordan brukes rammeavtaler i kommunen |
|  | Intern kontroll | Sektorovergripende intern kontroll med fokus på system og rutiner |
| ***Oppvekstsektoren*** | | |
|  | Elevenes psykososiale miljø | Oppfølging av tilsyn gjennomført av FM 2010/2011. Vurdere om det er etablert rutiner for å forhindre at kommunen bryter opplæringsloven og om disse etterleves i praksis |
|  | Spesialundervisning | Har kommunen tilfredsstillende rutiner og praksis i forhold til vurdering, vedtak og oppfølging av spesialundervisning |
| ***Samhandlingsreformen og folkehelse*** | | |
|  | Kommunal medfinansiering | Styringsinformasjon, oppfølging av inngåtte avtaler, ressursbruk, organisering og oppgavefordeling og hvordan kommunen ivaretar folkehelseperspektivet. |
|  | Lokale tjenester/ øyeblikkelig hjelp |
|  | Rekruttering av fagpersonell |
| ***Brannvern*** | | |
|  | Vannforsyning | Har kommunen et brannvesen som er organisert og dimensjonert i henhold til forskrift nr. 729 av 26.06.2002 |

1. Forvaltningsrevisjonsprosjekter for perioden 2013 – 2016, vedtatt av kommunestyret den 21. mars 2013

**Vedtak:**

1. Kommunestyret slutter seg til det fremlagte forslag til plan for forvaltningsrevisjon for perioden 2013 - 2014.
2. Kommunestyret vedtar slik prioritering av forvaltningsrevisjonsprosjekter for perioden 2013 – 2014:

1) Intern kontroll – sektorovergripende intern kontroll med fokus på systemer og rutiner

2) Spesialundervisning – Er det etablert tilfredsstillende rutiner og praksis i forhold til vurdering, vedtak og oppfølging av spesialundervisning.

3) Kommunestyret gir kontrollutvalget myndighet til å foreta endringer og omprioriteringer i planen i planperioden.